**Arhiv kao praksa**

Uredništvo 19. broja *Poznanjskih slavističkih studija* poziva Vas na zajedničko razmišljanje o ulozi arhiva u istraživačkoj praksi. U okviru pozitivističke paradigme smatra se da se arhiv i arhivska praksa vezuju za nepristrano prikupljanje podataka i materijala o ljudima, događajima i kulturama. Teorijski zaokreti u humanistici koji se događaju od 70-ih godina 20. stoljeća dovode do kritičkog razmatranja koncepata kao što su reprezentacija, objektivnost i autentičnost. Preispitujući pozitivističko nasljeđe, kulturološka istraživanja ukazuju na preplitanje arhivskog posla s načinom vladanja i problematiziraju njegovo epistemološko stanovište. Kako je utvrdio Derrida u predavanju *Arhivska groznica*, održanom 1994. godine, „tehnička struktura arhiva koji arhivira određuje i strukturu sadržaja koji je podvrgnut arhiviranju, uhvaćenog u trenutku svog nastanka i u okvirima svog odnosa prema budućnosti. Arhiviranje proizvodi događaj toliko koliko ga arhivira” (str. 31).

Samostalni arhivi ne postoje. Prije svega, još u stadiju *prije arhiva*, tj. u trenutku nastanka dokumenata (stenograma, pisama, književnih djela itd.) pisani tragovi upućuju na druge tekstove i kontekste. Drugo, svaki arhiv ostaje samo zbirka izvora ako se s vremenom ne preoblikuje u naraciju. Treće, u istraživačkoj praksi arhivski dokumenti uvijek stvaraju interpretativne mreže s drugim tekstovima, što omogućava njihovu uzajamnu provjeru i razumijevanje. Danas povjesničar književnosti nužno primjenjuje *čitanje međusobno rasvjetljujućih* različitih tekstova (arhivskih dokumenata, umjetničkih djela, neknjiževnih tekstova, memoara, dnevnika itd.) kako bi izgradio višeslojne književnopovijesne kontekste u okviru kojih može *pripovijedati* o prošlosti.

Arhivisti i proučavatelji arhiva stvaraju i biraju podatke, sjećanja, zapise i tragove, medijatori su (u značenju koje ovome pojmu pridaje Bruno Latour u teoriji mreže aktera) u prenošenju znanja, što znači da je njihovo djelovanje ujedno interpretativna, ingerirajuća, transformirajuća, situirana i angažirana praksa. Njihova moć nad zapisima i tragovima prošlosti te nad njihovom dostupnosti utječe na načine oblikovanja i generiranja povijesti i sjećanja.

Proučavanje arhiva ima praktičnu, afektivnu i ontološku dimenziju. Čitajući prikupljeni materijal, dotičući očuvane predmete, često prekrivene prašinom (supstancijalno – kako pokazuje Carolyn Steedman – bliskom prahu urmlih), istraživač/ica arhiva utjelovljuje relaciju s fenomenom koji za njega/nju ima određeno značenje. Reakcije izazvane proučavanjem/stvaranjem/produkcijom/uništavanjem/reinterpretacijom arhiva ujedno su pojmovne i prejezične, afektivno-iskustvene i tjelesne, a potonje u jednakom stupnju odlučuju o razumijevanju uloge arhiva. Kao ontološka činjenica arhiv je neophodan uvjet postojanja – njegova vitalnost u vezi je s njegovim sposobnostima stvaranja heterogenih relacija, dobivenih različitim ponavljanjima, reprodukcijama i prevođenjem.

Željeli bismo usmjeriti pažnju na sljedeće teme:

- arhivska praksa i proučavanje arhiva kao iskustvo

- arhiv kao izazov za etiku spoznaje i participacije sudionika

- arhiv kao vrsta vlasti: političko reguliranje znanja o prošlosti i arhiv

- arhiv kao oblik sjećanja

- uloga arhiva u proučavanju povijesti slavenskih književnosti u drugoj polovici 20. stoljeća

- „drugi život” tajnih arhiva: arhiv specijalnih službi kao književnopovijesni izvor

- *nedostatna* i *zaboravljena* mjesta u arhivima: (polu)uništeni i zabranjeni arhivi kao izazov za književnopovijesnu naraciju

- metafora *skrivališta* ili privatni arhiv kao alternativni arhiv: tajni dnevnici i bilješke, djela pisana za ladicu, tekstovi iz skrovišta

- arhiv u svjetlu suvremenih „tehnologija sjećanja”

- arhiviranje kao forma pokretanja budućnosti

- arhiv kao određenje traumatičnog horizonta gubitka

- digitalni arhiv u doba digitalne humanistike i tehnologija novih medija – veze i ovisnosti.

Radove možete poslati do 30. lipnja 2020. godine. Molimo da tekstove (do najviše 15 stranica, pripremljene prema tehničkim uputama dostupnima na https://pressto.amu.edu.pl/index.php/pss/about/submissions#authorGuidelines) pošaljete u formatu .doc/.docx ili .rtf na elektroničku adresu redakcije: studiaslawistyczne@gmail.com ili uz pomoć platforme <https://pressto.amu.edu.pl/index.php/pss/about/submissions#onlineSubmissions>.

Tematski urednici: prof. dr. Plamen Dojnov i dr. Adriana Kovačeva